Paul Walker

Tidlig liv

Walker ble født i Glendale i California og vokste opp i San Fernando Valley-området i Los Angeles County. Hans mor var Cheryl, en modell, og hans far var Paul Walker III, en kloakk-entreprenør og to ganger Golden Glovesvinner i boksing. Hans farfar var en profesjonell bokser og ble kalt «Irish Billy Walker». Walker er den eldste av fem barn, og har to brødre og to søstre. Walker vokste opp som mormoner og ble uteksaminert fra Village Christian School, før han tok hovedfag i marinbiologi ved universitetet.

Karriere

Walker debuterte som skuespiller i en TV-reklame for Pampers, da han var to år. Han begynte å spille i tv-serier i 1985 og var med i serier som, Highway to Heaven, Who's the Boss?, The Young and the Restless og Touched by an Angel.  Walkers filmkarriere startet i 1986, med  skrekkfilmen Monster in the Closet. Han og søsteren Ashlie deltok også i en episode av gameshowet I'm Telling! i 1988; der de ble nummer to. I 1993 spilte han Brandon Collins i såpeoperaen The Young and the Restless på CBS. Han og motspilleren Heather Tom, som spilte Victoria Newman, ble senere nominert til «Outstanding Lead Actor and Actress in a soap opera» på «Youth in Film Awards». I 1998, fikk Walker sin filmdebut i komedien Meet the Deedles, en film som gjorte Walker kjent. Dette ledet til nye roller i filmer som Pleasantville (1998), Varsity Blues (1999), She's All That (1999) og The Skulls (2000).
I 2001 fikk Walker sitt store gjennombrudd da han spilte mot skuespilleren Vin Diesel i den populære filmen The Fast and the Furious. Filmen etablerte Walker som en filmstjerne og i 2003 kom denne filmens oppfølger 2 Fast 2 Furious. I 2006 spilte Walker i regissør Clint Eastwoods film Flags of Our Fathers.
Walker spilte siden i krimthrilleren Running Scared og Eight Below, begge i 2006. Walker spilte hovedrollen i den uavhengige filmen The Lazarus Project, som ble utgitt direkte på DVD, 21. oktober 2008. Han returnerte senere til The Fast and the Furious-serien, og spilte igjen samme rolle i Fast & Furious, som ble gitt ut 3. april 2009. Walker var deretter med i krimdramaet Takers, som ble gitt ut i august 2010.
Han var senere med i Fast Five (2011), og igjen i Fast & Furious 6 (2013). Walker spiller også i filmer Hours, som ble gitt ut i desember 2013, og Brick Mansions, som gis ut i mai 2014, begge etter hans død. Walker var også med på innspillingen av Fast & Furious 7, rett før han døde, en film som hadde premiere i april 2015. Han skulle også egentlig ha spilt Agent 47 i Hitman, filmatiseringen av Hitman.

Privatliv

Walker bodde fram til sin død i Santa Barbara med sine to hunder. 
Walker og Rebecca Soteros hadde en datter sammen som bodde sammen med moren på Hawaii i 13 år, før hun flytter til California for å bo sammen med Walker i 2011. Walker var en ivrig surfer og hadde også lilla belte i brasiliansk Jiu-Jitsu.

Død

Paul Walker døde i en bilulykke 30. november 2013. Walker satt på med en nær venn i en Porsche Carrera GT, da sjåføren Roger Rodas skal ha mistet kontrollen over bilen og kjørt inn i et tre. Bilen skal deretter ha tatt fyr. Både Walker og Rodas døde i ulykken som skjedde i Santa Clarita, nord for Los Angeles. Det var ikke andre biler involvert i ulykken. I april 2016 ble det kjent at Walkers datter inngikk et forlik i 2014 med sjåførens etterlatte og mottok en erstatning på 10 millioner dollar. Både Walkers datter og sjåførens enke har saksøkt Porsche etter ulykken.